KOMISSION PÄÄTÖS,

tehty 25 päivänä helmikuuta 1998,

Saksan aikomuksesta myöntää tukia etätyöskentelyn edistämiseksi yhteisötehtävän alueellisen talousrakenteen parantamisen 26. puiteohjelman perusteella (26. Rahmenplan der Gemeinschaftsaufgabe "Verbesserung der regionalen Wirtschaftsstruktur")

(tiedoksiannettu numerolla K(1998) 585)

(Ainoastaan saksankielinen teksti on todistusvoimainen)

(ETA:n kannalta merkityksellinen teksti)

(1999/686/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 92 ja 93 artiklan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan,

on antanut muille jäsenvaltioille ja asianomaisille tilaisuuden esittää huomautuksensa EY:n perustamissopimuksen 93 artiklan 2 kohdan mukaisesti,

sekä katsoo seuraavaa:

I

Komissio aloitti 30 päivänä heinäkuuta 1997 perustamissopimuksen 93 artiklan 2 kohdassa tarkoitetun menettelyn, joka koski yhteisötehtävän (Gemeinshaftsaufgabe) alueellisen talousrakenteen parantamisen 26. puiteohjelman määräyksiä, jotka koskevat etätyön kannustamiseen sovellettavia tuki-intensiteettejä (II osa, 2.4 kohta). Menettelyn aloittamisesta ilmoitettiin Saksan liittotasavallalle kirjeellä SG(97) D/7104 18 päivältä elokuuta 1997. Euroopan yhteisöjen virallisessa lehdessä(1) julkaistulla tiedonannolla kehotettiin muita jäsenvaltioita ja asianomaisia esittämään huomautuksensa.

Saksa esitti huomautuksensa kirjeellä 17 päivältä syyskuuta 1997. Muut jäsenvaltiot ja asianomaiset eivät lähettäneet komissiolle huomautuksia.

II

Yhteisötehtävä alueellisen talousrakenteen parantaminen on Saksassa merkittävin aluetukiohjelma. Tämän yleisen järjestelyn soveltamismääräykset tietyksi kaudeksi julkaistaan niin sanotuissa puiteohjelmissa. Komissiolle ilmoitettiin 19 päivänä helmikuuta 1997 perustamissopimuksen 93 artiklan 3 kohdan mukaan 26. puiteohjelmasta, joka käsittää vuodet 1997-2000 (2001). Komissio on hyväksynyt kaikki tähän puiteohjelmaan tehdyt muutokset lukuun ottamatta määräyksiä, jotka koskevat etätyöpaikkoihin tehtävien investointien tukemista. Saksa on ilmoittanut komissiolle, että puiteohjelmaa sovelletaan vasta komission hyväksymisen jälkeen.

Puiteohjelman mukaan alueellisia investointitukia voidaan myöntää etätyöpaikkoihin tehtäville investoinneille, kun sekä investoiva yritys että etätyöpaikka sijaitsevat tukialueella. Ratkaisevaa tuen enimmäisintensiteetin määrittämisessä on alue, jolla etätyöpaikkaan investoiva yritys sijaitsee. Jos siis kyseessä ovat investoinnit, joita tekee 92 artiklan 3 kohdan a alakohdassa tarkotetulla tukialueella sijaitseva yritys tarkoituksenaan luoda etätyöpaikkoja 92 artiklan 3 kohdan c alakohdassa tarkoitetulle alueelle, tapaukseen sovelletaan 92 artiklan 3 kohdan a alakohdassa tarkoitetulle alueelle, sallittua enimmäisintensiteettiä. Tuen sallittu enimmäisintensiteetti on 92 artiklan 3 kohdan a alakohdan mukaisilla Itä-Saksan tukialueilla 35 prosenttia brutto (pk-yritysten investoinneissa 50 prosenttia), kun taas 92 artiklan 3 kohdan c alakohdan mukaisilla Länsi-Saksan tukialueilla se on 18 prosenttia brutto (pk-yritysten investoinneissa 28 prosenttia).

Menettelyn aloittamisen yhteydessä komissio totesi, että alueellisia investointitukia koskevat määräykset on laadittu ennen kaikkea edistämään työpaikkojen luomista sekä tulojen ja alueellisen kysynnän lisäämistä epäsuotuisilla alueilla, minkä vuoksi investointitukien enimmäisintensiteetit olisi mukautettava niiden alueiden mukaan, joilla investoinnit ja etätyö todella toteutuvat. Lisäksi komissio katsoi, että koska 92 artiklan 3 kohdan c alakohdassa tarkoitetulla alueella voidaan tukea etätyöpaikkojen luomista samassa määrin kuin 92 artiklan 3 kohdan a alakohdan mukaisella alueella, voi seurauksena olla, että yrityksiä ei kannusteta tekemään investointeja epäsuotuisimmille alueille.

III

Saksa katsoo, että etätyöpaikkoihin tehtävät investoinnit hyödyttävät ennen kaikkea aluetta, jolla investoinnin tekevä yritys sijaitsee. Tämän vuoksi tämän kaltaisiin investointeihin olisi sovellettava tuki-intensiteettejä, jotka ovat sallittuja alueella, jolla investoija sijaitsee, mutta jolla työpaikka ei sijaitse, jos molemmat sijaitsevat tukialueella. Yrityksillä, jotka sijaitsevat 92 artiklan 3 kohdan c alakohdassa tarkoitetuilla tukialueilla ja tekevät investointeja 92 artiklan 3 kohdan a alakohdassa tarkoitetuilla alueilla sijaitseviin etätyöpaikkoihin, olisi siten oikeus ainoastaan yrityksen sijaintipaikalla sovellettavaan alhaisempaan intensiteettiin.

Saksa katsoo lisäksi, ettei ole varaa tukien siirtämisestä 92 artiklan 3 kohdan a alakohdan mukaisilta tukialueilta 92 artiklan 3 kohdan c alakohdassa tarkoitetuille alueille. Koska eri osavaltioiden investointitukien saaminen edellyttää yleensä vähintään kahden osavaltion yhteistyötä ja -rahoitusta, voisivat 92 artiklan 3 kohdan a alakohdassa tarkoitetun tukialueen toimivaltaiset viranomaiset huolehtia, että tukia ei käytetä työpaikkojen luomiseen muussa osavaltiossa.

Saksa on ilmoittanut, että etätyön myönteiset vaikutukset innovaatiolle ja kilpailukyvylle kohdistuvat aina investoivaan yritykseen, vaikka etätyöpaikkaan tehtävien investointien määrä on yleensä melko rajallinen. Jos 92 artiklan 3 kohdan a alakohdassa tarkoitetuilla alueilla ei ole käytettävissä ammattitaitoista työvoimaa, voi 92 artiklan 3 kohdan a alakohdassa tarkoitetulle alueelle investoiva yritys joutua tarjoamaan ammattitaitoiselle työvoimalle mahdollisuuden työskennellä asuinpaikkakunnallaan 92 artiklan 3 kohdan c alakohdassa tarkoitetulla alueella varmistaakseen palvelun.

IV

Yhteismarkkinoille soveltuviksi ei voida katsoa määräysten, joiden nojalla etätyöpaikkoihin tehtäviä investointeja koskevat sallitut tuki-intensiteettien enimmäismäärät voidaan ylittää sillä alueella, jolle etätyöpaikka aiotaan perustaa. Perustamissopimuksen 92 artiklan 3 kohdan a alakohdassa tarkoitetun epäsuotuisan alueen kehityksen edistämiseen tarkoitetuilla epätavallisen korkeilla tuki-intensiteeteillä pyritään kohentamaan poikkeuksellisen alhaista elintasoa ja vakavaa vajaatyöllisyyttä. Tämän vuoksi investointitukina pidetään ainoastaan toimenpiteitä, joita toteutetaan vain 92 artiklan 3 kohdan a alakohdassa tarkoitetuille alueille sallitulla tuki-intensiteetillä ja joilla pyritään kohottamaan elintasoa sekä luomaan työpaikkoja kyseisellä tukialueella. Tällaisella tukialueella sijaitsevien yritysten investoinnit toisella vain 92 artiklan 3 kohdan c alakohdan mukaisella tukialueella sijaitsevien etätyöpaikkojen perustamiseen ja teknisten yhteyksien luomiseen eivät edistä 92 artiklan 3 kohdan a alakohdassa tarkoitetun alueen työllisyyttä ja yleistä elintason kohottamista. Työllisyys paranee vain työntekijän asuinalueella ja vaikutukset asukasta kohti laskettuun bruttokansantuotteeseen tulevat sen paikkakunnan osaksi, jolla työntekijä kuluttaa.

On totta, että ammattitaitoisen työvoiman saanti voi vaikuttaa ratkaisevasti 92 artiklan 3 kohdan a alakohdassa tarkoitetuille alueille investoivien yritysten innovaatiokykyyn ja kilpailuvoimaan. Jos asiantuntijoita ei ole paikallisilla työmarkkinoilla, tai jos heitä ei voida korkeammilla palkoilla houkutella muuttamaan paikkakunnalle, ovat etätyöpaikat selvästi yksi mahdollisuus liittää investoiva yritys resursseihin, joita on kehittyneillä alueilla.

Kyseisen toiminnan pääasialliset vaikutukset henkeä kohti laskettuun bruttokansantuotteeseen ja työllisyyteen ilmenevät alueella, jolla etätyöntekijä oleskelee ja kuluttaa, mutta jolla ei ole vakavaa vajaatyöllisyyttä. Komission suositus etätyön tukemiseksi epäsuotuisilla alueilla perustuu tälle käsitykselle. Työntekijöiden olisi voitava tarjota palvelujaan kehittyneemmillä alueilla sijaitseville yrityksille asuinpaikkaa vaihtamatta. Tällöin epäsuotuisten alueiden väestö voisi vakiintua ja alueellinen bruttokansantuote kohota etätyöntekijöiden ansioiden vaikutuksesta(2).

Saksan periaatteena ilmeisestikin on, että 92 artiklan 3 kohdan a alakohdassa tarkoitettujen alueiden viranomaiset odottavat sen alueen viranomaisten, jolle työpaikka siirrettäisiin, osallistuvan investointikustannuksiin osuudella, joka vastaa alueella toteutettavia investointeja.

Tämän vuoksi kyseisen määräyksen nojalla 92 artiklan 3 kohdan c alakohdassa tarkoitetut alueet voivat myöntää alueensa etätyöskentelyn edistämiseen tukea intensiteetillä, joka on sallittu vain 92 artiklan 3 kohdan a alakohdan mukaisille alueille. Tällainen mahdollisuus vähentää kannustavaa vaikutusta, jota tavoitellaan epäsuotuisimmille alueille myönnettävillä korkeammilla investointituilla, ja se voi johtaa kehitykseen, jossa investointeja houkutellaan pääasiassa vähemmän pätevien työntekijöiden työpaikkoihin, kun taas pätevät työntekijät, joiden asema työmarkkinoilla on riittävän hyvä, ettei heidän sen vuoksi tarvitse muuttaa vähemmän houkutteleville alueille, jäävät kehittyneemmille alueille. tämän vuoksi muutto epäsuotuisille alueille näiden alueiden tasapainoisen sosiaalisen ja taloudellisen kehityksen edistämiseksi ei houkuttele ennen kaikkea tekniikan, tietokoneohjelmistojen, liikkeenjohdon ja yritysneuvonnan asiantuntijoita, joiden tulot ylittävät keskitason.

V

Komissio on tullut siihen tulokseen, että yhteisötehtävän alueellisen talousrakenteen parantaminen 26. puiteohjelman määräys, jonka mukaan etätyöhön tehtäville investoinneille voidaan myöntää tukia, joiden intensiteetti ylitää sen alueen tuille asetetun enimmäisrajan, jolle työpaikka on määrä perustaa, ei sovellu yhteismarkkinoille, eikä se tämän vuoksi ole sovellettavissa,

ON TEHNYT TÄMÄN PÄÄTÖKSEN:

1 artikla

Yhteisötehtävä alueellisen talousrakenteen parantamisen 26. puiteohjelma ei sovellu yhteismarkkinoille siltä osin kuin sen mukaan investoinneille etätyöhön voidaan myöntää tukia, joiden intensiteetti ylittää sen alueen tuille asetetun enimmäisrajan, jolle etätyöpaikka on määrä perustaa.

2 artikla

Edellä 1 artiklassa mainittua järjestelyä ei saa soveltaa. Saksan on perittävä takaisin tuet, jotka on mahdollisesti jo myönnetty soveltaen tilapäisesti 1 artiklassa mainittua järjestelyä. Takaisinmaksu on suoritettava Saksan oikeuden menettelyn ja säännösten mukaan viivästyskoron kera, joka peritään aluetukiohjelmien arvioinnissa käytetyn viitekoron mukaan tuen myöntämispäivästä (kyseinen päivä mukaan lukien).

3 artikla

Saksan on ilmoitettava komissiolle kahden kuukauden kuluessa tämän päätöksen tiedoksi antamisesta toimenpiteet, jotka se on toteuttanut päätöksen noudattamiseksi.

4 artikla

Tämä päätös on osoitettu Saksan liittotasavallalle.

Tehty Brysselissä 25 päivänä helmikuuta 1998.

Komission puolesta

Karel VAN MIERT

Komission jäsen

(1) EYVL C 341, 11.11.1997, s. 4.

(2) Ks. syventävä tutkimus valkoisesta kirjasta, Sosiaalinen Eurooppa, lisävihko 3/95.